SET เช้าพุ่งต่อ 10 จุดตามตปท. ตอบรับ “เฟด” ขึ้นดอกเบี้ยตามคาด
ดัชนีตลาดหุ้นไทยเช้านี้พุ่ง 10 จุดตามตปท. ตอบรับ “เฟด” ขึ้นดอกเบี้ยตามคาด และมีแนวโน้มชะลออัตราการปรับขึ้นในระยะต่อไป
ดัชนีตลาดหุ้นไทยเช้านี้พุ่ง 10 จุดตามตปท. ตอบรับ “เฟด” ขึ้นดอกเบี้ยตามคาด และมีแนวโน้มชะลออัตราการปรับขึ้นในระยะต่อไป
1 ส.ค. 2565

ผู้สื่อข่าวรายงานว่า ณ เวลา 10:05 น. ดัชนีตลาดหุ้นไทยอยู่ที่ระดับ 1,586.07 จุด บวก 9.66 จุด หรือ 0.61% ด้วยมูลค่าการซื้อขาย 12,736.55 ล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นทั่วโลกที่ดีดตัวขึ้นในช่วงที่บ้านเราหยุดยาวเมื่อสัปดาห์ก่อน ตอบรับผลการประชุมธนาคารกลางสหรัฐ (เฟด) ปรับขึ้นอัตราดอกเบี้ยตามคาดการณ์ที่ 0.75% และมีแนวโน้มชะลออัตราการปรับขึ้นในระยะต่อไป
ขณะที่ค่าเงินบาทพลิกกลับมาแข็งค่าได้บ้าง โดยเช้าวันนี้มาอยู่ที่ 36.17 บาท/ดอลลาร์ มองเป็น Sentiment เชิงบวกต่อเงินทุนไหลเข้า (FundFlow) ตลาดหุ้นไทย โดยเฉพาะหุ้นขนาดใหญ่ เช่นเดียวกับตลาดหุ้นในเอเชียในช่วงที่ผ่านมา อีกทั้งราคาน้ำมันดิบก็ฟื้นตัวขึ้นคาดว่าจะช่วยหนุนหุ้นกลุ่มพลังงานด้วย
ด้านตลาดหุ้นอื่นในภูมิภาคเอเชียเช้านี้ส่วนใหญ่เคลื่อนไหวบวกเล็กน้อย
สำหรับวันนี้ให้แนวรับที่ 1,568-1,572 จุด และแนวต้าน 1,585-1,598 จุด